প্রধানমন্ত্রীরদপ্তর
রাষ্ট্রীয় ভুটান সফরকালে প্রধানমন্ত্রী শ্রী নরেন্দ্র মোদীর প্রেস বিবৃতি
নয়াদিল্লি, ১৭ আগস্ট ২০১৯
ভুটানের মাননীয় প্রধানমন্ত্রী তথা আমার বিশেষ বন্ধু ডঃ শেরিং,
বিশিষ্ট অতিথিবৃন্দ,
ভদ্রমহিলা ও ভদ্রমহোদয়গণ,
অভিনন্দন।
আজ আমি এখানে আপনাদের সকলের মধ্যে উপস্থিত থাকতে পেরে খুবই আনন্দিত। ভুটান হল ভারতের এক অভিন্ন হৃদয় বন্ধু। আমি এবং আমার প্রতিনিধিদল যে উষ্ণ অভ্যর্থনা এখানে লাভ করেছি সেজন্য আমি আন্তরিকভাবে ধন্যবাদ জানাই প্রধানমন্ত্রী এবং ভুটান সরকারকে।
মাননীয় প্রধানমন্ত্রী,
ভারত-ভুটান অভিন্ন মৈত্রী সম্পর্ক গড়ে তুলতে আপনার উদার চিন্তাভাবনার জন্য আমি কৃতজ্ঞ। ভুটান একটি বিশেষ স্থান অধিকার করে রয়েছে ১৩০ কোটি ভারতীবাসীর হৃদয়ে। আমার বিগত কার্যকালের মেয়াদে প্রধানমন্ত্রী হিসেবে আমার সফরসূচিতে খুব স্বাভাবিকভাবেই যে দেশটিকে আমি প্রথমেই বেছে নিয়েছিলাম, তা হল ভুটান। এবারেও অর্থাৎ, আমার দ্বিতীয় কার্যকালের সূচনাতেই ভুটান সফরে আসতে পেরে আমি খুবই খুশি। দু’দেশের জনসাধারণের অগ্রগতি, সমৃদ্ধি ও নিরাপত্তা সম্পর্কিত সাধারণ স্বার্থকে ভিত্তি করে গড়ে উঠেছে আমাদের দু’দেশের মৈত্রী সম্পর্ক। দুটি দেশেরই সাধারণ মানুষের পূর্ণ সমর্থন রয়েছে আমাদের এই সম্পর্কে।
মাননীয় প্রধানমন্ত্রী,
ভারতবাসী আমাকে আরও একবার সুচিন্তিতভাবেই সুযোগ এনে দিয়েছে ভুটান রাজের সঙ্গে একত্রে কাজ করে আমাদের পারস্পরিক সম্পর্ককে আরও নিবিড় করে তোলার। ভুটানের মহামান্য রাজার সঙ্গে দু’দেশের অংশীদারিত্বের বিষয়গুলি নিয়ে আজ আমি আলোচনা করেছি। কিছুক্ষণ বাদে ভুটানের মহামান্য চতুর্থ রাজার সঙ্গেও আমি এক সাক্ষাৎকারে মিলিত হব। ভুটান রাজদের প্রজ্ঞা ও দূরদৃষ্টি দীর্ঘদিন ধরে আমাদের দ্বিপাক্ষিক সম্পর্ককে পথ দেখিয়ে এসেছে। শুধু তাই নয়, তাঁদের দূরদৃষ্টি সারা বিশ্বের কাছে ভুটানকে তুলে ধরেছে এমনই এক অনন্য দৃষ্টান্ত হিসেবে যেখানে উন্নয়নের মাপকাঠি হল পরিসংখ্যানগত তথ্য নয়, বরং সুখ ও সমৃদ্ধি। যেখানে ঐতিহ্য ও পরিবেশের পথ বেয়ে এগিয়ে চলে অর্থনৈতিক উন্নয়ন প্রচেষ্টা। এই ধরনের একজন বন্ধু এবং প্রতিবেশীকে কে’ই বা না চায়!
বন্ধুগণ,
ভুটানের উন্নয়ন প্রচেষ্টায় প্রধান অংশীদার হল ভারত। ভুটানের পঞ্চবার্ষিকী পরিকল্পনায় ভারতের সহযোগিতা থাকবে অব্যাহত।
বন্ধুগণ,
আমাদের দু’দেশের মধ্যে সহযোগিতার একটি গুরুত্বপূর্ণ ক্ষেত্র হল জলবিদ্যুৎ। এই দুটি দেশ একত্রে ভুটানের জলশক্তিকে শুধুমাত্র বিদ্যুতেই রূপান্তরিত করেনি, সেইসঙ্গে নিশ্চিত করেছে দু’দেশের সমৃদ্ধিও। আজ মাংদেছু প্রকল্পের উদ্বোধনের মধ্য দিয়ে আরও একটি ঐতিহাসিক মাইলফলক স্থাপিত হল। দু’দেশের সহযোগিতার পথ ধরে ভুটানের জলবিদ্যুৎ উৎপাদনের মাত্রা অতিক্রম করে গেল ২ হাজার মেগাওয়াট। অন্যান্য প্রকল্পগুলির কাজও যে আমরা দ্রুত সম্পন্ন করতে পারব, এ বিষয়ে আমি আত্মপ্রত্যয়ী।
মাননীয় প্রধানমন্ত্রী,
ভুটানবাসীর ক্রমবর্ধমান চাহিদার পরিপ্রেক্ষিতে ভারত থেকে এলপিজি-র যোগান মাসে ৭০০ মেট্রিক টন থেকে বাড়িয়ে ১,০০০ মেট্রিক টনে উন্নীত করা হচ্ছে। এর ফলে, এখানের গ্রামগুলিতে পৌঁছে যাবে আরও বিশুদ্ধ জ্বালানি।
বন্ধুগণ,
আজ আলোচনাকালে ডঃ শেরিং আমাকে বলেছেন যে রাজনীতিতে তাঁর যোগদানের মূল উদ্দেশ্যই হল সাধারণ মানুষের কাছে উন্নত স্বাস্থ্য পরিষেবা পৌঁছে দেওয়া। তাঁর এই কথা আমাকে মুগ্ধ করেছে। ভুটানে সুপার স্পেশালিটি হাসপাতাল গড়ে তোলার এই স্বপ্নকে সফল করে তুলতে ভারত সম্ভাব্য সকল রকম উপায়ে সাহায্য করে যাবে।
মাননীয় প্রধানমন্ত্রী,
‘সার্ক কারেন্সি সোয়াপ ফ্রেমওয়ার্ক’-এর আওতায় ভুটানকে অতিরিক্ত ১০০ মিলিয়ন ডলার ঋণ সহায়তা দিতে আমরা প্রস্তুত। বৈদেশিক মুদ্রার চাহিদা ও পন্থাপদ্ধতি অনুসরণ করে ঋণ ও সুদের বিষয়টি আমরা স্থির করব।
বন্ধুগণ,
মহাকাশ প্রযুক্তির প্রয়োগে ভুটানের উন্নয়ন প্রচেষ্টায় গতি সঞ্চার করতে ভারত অঙ্গীকারবদ্ধ। দক্ষিণ এশীয় উপগ্রহের একটি আর্থ স্টেশনেরও আমরা আজ উদ্বোধন করেছি। এর মাধ্যমে একদিকে যেমন সংযোগ ও যোগাযোগ ব্যবস্থার প্রসার ঘটবে, অন্যদিকে তেমনই ভুটানে বিপর্যয় মোকাবিলার কাজও অনেকটাই সহজ হয়ে যাবে। এজন্য ভুটানের চাহিদা অনুযায়ী অতিরিক্ত ব্যান্ডউইডথ ও ট্রান্সপন্ডারও যোগান দেওয়া হবে। কৃত্রিম ক্ষুদ্র উপগ্রহ তৈরি এবং মহাকাশ প্রযুক্তির ব্যবহারে দুটি দেশই পরস্পরের সঙ্গে সহযোগিতা করে যাবে। ভারতের জাতীয় জ্ঞান নেটওয়ার্কের মাধ্যমে যুক্ত করা হবে ভুটানের ছাত্রছাত্রী ও গবেষকদের। এর ফলে, ভারতীয় বিশ্ববিদ্যালয়গুলির নতুন নতুন জ্ঞানসম্পদের সুযোগ তাঁরা গ্রহণ করতে পারবেন। দু’দেশের মধ্যে একটি সাধারণ জ্ঞান-নির্ভর সমাজ ব্যবস্থা গড়ে তোলার লক্ষ্যে এ হল এক গুরুত্বপূর্ণ পদক্ষেপ। এর ফলে উপকৃত হবেন তরুণ ছাত্রছাত্রীরা। রয়্যাল ভুটান ইউনিভার্সিটি এবং ভারতের আইআইটি-গুলির মধ্যে সহযোগিতা প্রসারের মাধ্যমে বর্তমান যুগের শিক্ষা ও প্রযুক্তির চাহিদা পূরণের ব্যবস্থা করা হবে। শীর্ষস্থানীয় শিক্ষা প্রতিষ্ঠানগুলিও যুক্ত হবে এই প্রচেষ্টার সঙ্গে। ভুটানের মেধাবী তরুণ ও যুবকদের সঙ্গে আগামীকাল মিলিত হওয়ার জন্য আমি আগ্রহের সঙ্গেই অপেক্ষা করছি।
বন্ধুগণ,
আমি খুবই আনন্দিত যে ভুটানে ‘রুপে কার্ড’ আজ আমরা চালু করতে পেরেছি। ডিজিটাল পদ্ধতিতে লেনদেনের ক্ষেত্রে এবং বাণিজ্য ও পর্যটনের প্রসারে ‘রুপে কার্ড’-এর ব্যবহারের মধ্য দিয়ে দু’দেশের সম্পর্ক আরও নিবিড় হয়ে উঠবে। আমাদের দুটি দেশের সম্পর্কের গভীরে রয়েছে মিলিত আধ্যাত্মিক ঐতিহ্য এবং জনসাধারণের মধ্যে হৃদ্য সম্পর্ক। এই বিষয়টিকে গুরুত্ব দিয়ে নালন্দা বিশ্ববিদ্যালয়ে ভুটানের ছাত্রছাত্রীদের জন্য স্নাতকোত্তর পর্যায়ে বৃত্তির মাত্রা ২ থেকে বাড়িয়ে ৫ করা হচ্ছে।
মাননীয় প্রধানমন্ত্রী,
ভারত ও ভুটানের ঐতিহাসিক সম্পর্ক একদিকে যেমন গৌরবময়, অন্যদিকে তেমনই অফুরন্ত সম্ভাবনাময়। বিশ্বে এই দুটি দেশ মৈত্রী সম্পর্কের এক বিশেষ আদর্শ হয়ে উঠবে বলেই আমার বিশ্বাস।
এই সুন্দর দেশটি সফর করার সুযোগ দেওয়ার জন্য আমি আরও একবার ধন্যবাদ জানাই।
যেভাবে আপনি ভালোবাসা ও আন্তরিকতার সঙ্গে আমাদের স্বাগত জানিয়েছেন, সেজন্য আমি আরও একবার আপনাকে ধন্যবাদ জানাই।
প্রধানমন্ত্রীর মূল ভাষণটি ছিল হিন্দিতে
(PG/SKD/DM